ललितपुर। शहर में बारिश थमने के बाद भी जल भराव और कीचड़ की समस्या विभिन्न वार्डों में बनी हुई है। नगर पालिका परिषद इससे निपटने में नाकाम हो रही है। इलाइट चौराहे के पास जैन मंदिर के इर्दगिर्द बारिश का पानी भरा है। इससे श्रद्धालुओं को आनेजाने में असुविधा में हो रही है। वहीं, स्थानीय लोगों को संक्रामक बीमारियां फैलने की चिंता सताने लगी है। शहर का ड्रेनेज सिस्टम पूरी तरह बिगड़ा हुआ है। बारिश में तो नगर पालिका की कमियां उजागर हो गई। जिन जगहों पर जलभराव की समस्या आई, वहां पालिका कर्मी औपचारिकता करते नजर आए। ऐसा ही हाल एलआईसी आफिस के पीछे का है। यहां जैन मंदिर के इर्दगिर्द खाली प्लाटों में बारिश का पानी भर गया है, जो रिसकर सड़क से होकर बह रहा है। नाली का ढाल सही नहीं होने से भरा पानी तेजी से निकल नहीं पा रहा है। नगर पालिका परिषद के कर्मियों ने सड़क को काटकर नाली बनाई है लेकिन इससे भी समस्या का हल नहीं हो पाया है। श्रद्धालु पानी के बीच में होकर मंदिर पहुंच रहे हैं। स्थानीय लोगों का कहना है कि नगर पालिका बारिश थमने के 24 घंटे बीतने के बाद जल भराव की समस्या का हल नहीं ढूंढ सकी है। ऐसा ही कि यह इकलौती समस्या हो, इस तरह के हालात विभिन्न वार्डों में बने हुए हैं। इस पूरे मामले में पालिका अफसर व सभासद मौन हैं।